‘RHOPTA’: Huisvroue ‘boelie met Botox’ op baba-partytjieDie huisvroue klink ‘n glasie na afloop van Talana se partytjie. (Foto: kykNET) In die eerste episode van die werklikheidreeks Die Real Housewives van Pretoria wat verlede week op kykNET begin het, het die ses skatryk huisvroue reeds gewys hulle gaan nie skroom om die (gemanikuurde) naels te laat uitkom nie. Al is skinderstories steeds die goue draad wat dié ses vroue se nuutgevonde vriendskappe bind, het Renske Lammerding, Marié Bosman, Talana Kuhn, Kiki La Coco, Mel Viljoen en Rhona Erasmus in vanaand (Donderdagaand) se episode ŉ effense sagter kant gewys. Dié groep vroue het saam gekuier by ŉ swierige geleentheid by die De Harte-venue in Pretoria waar die geslag van die swanger Talana se baba onthul is. Kiki, ŉ bekende sosialemediapersoonlikheid, en Mel, eienaar van die Tammy Taylor South Africa-handelsmerk, het vroeg in die reeks ŉ vriendskapsband gesmee. Dié twee het mekaar egter ŉ vriendskaplike stryd aangesê en beplan om eersdaags hul luukse voertuie uit die motorhuis te trek om teen mekaar resies te hou. Die ander vroue het lootjies getrek om te bepaal in watter een van hul nuwe vriendinne hulle tydens dié ren gaan ondersteun. Rhona en Renske is Mel se rasieleiers, terwyl Marié en Talana vir Kiki gaan ondersteun. Talana het ‘n partytjie gehou om haar baba se geslag te onthul. Die vroue het heerlik gekuier. (Foto: kykNET) Kiki en Mel het ook aangebied om vir ŉ mooimaaksessie vir Marié te betaal: ŉ sessie wat van ŉ stel naels tot ŉ paar Botox-inspuitings insluit. “Jy moet bly wees as jou vriendinne aanbied om so iets vir jou te doen. As sy maar net weet hoe duur die mooimaaksessie is wat ons in gedagte het,” het Mel gesê. “Dit is iets wat ek uit die diepte van my hart sal doen vir ŉ nuwe vriendin,” het Kiki gesê. Rhona, wat onder meer ŉ spa en ŉ kleuterskool besit, het egter gevoel die gebaar is nie opreg nie. “Ek het nogal ongemaklik gevoel dat hulle ŉ makeover wil doen vir iemand wat dit werklik nie nodig het nie. Ek dink Marié is pragtig en baie gemaklik in haar vel. Dit het vir my gevoel asof hulle haar boelie.” Marié het egter nie gelyk asof Mel en Kiki se sogenaamde boelietaktiek haar skeel nie. “Ag, as hulle my wil boelie met Botox en blessings, let them!” het sy gesê. Die Real Housewives van Pretoria is elke Donderdagaand om 20:00 op kykNET, DStv-kanaal 144, te sien. Dit word ook op DStv CatchUp uitgesaai. Kyk hier na die video van die bekendstelling van Die Real Housewives van Pretoria: